FI Euroopan unionin virallinen lehti C 238/13

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2015/C 238/10)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”ASPERGES DU BLAYAIS”

EU-nro: FR-PGI-0005-01254 – 19.8.2014

SAN ( ) SMM ( X )

1. Nimi

”Asperges du Blayais”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1 Tuotelaji

Luokka 1.6 – Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Asperges du Blayais on valkoinen tai violetti parsa.

Asperges dy Blayais -parsan väri määritetään sen versonpään värin mukaan seuraavasti:

— valkoiset parsat: versonpää ja verso ovat valkoisia, myös kevyt ruusunpunainen väri sallitaan;

— violetit parsat: versonpään väri vaihtelee ruusunpunaisesta violettiin/purppuraan, ja muu osa versosta on valkoinen, mahdollisesti kevyen ruusunpunainen. Ne parsat hylätään, joissa verson ympärillä on vihreä rengas.

Asperges du Blayais -parsat ovat mehukkaita ja miedon makuisia. Versonpää on hyvin suussasulava ja muu osa varresta lähes vailla säikeitä.

Asperges du Blayais -parsan versonpää on tiivis. Versot ovat kauniin muotoisia, niiden pinnassa ei ole uurteita, reikiä eikä halkeamia. Versot voivat olla hieman käyriä.

Asperges du Blayais -parsan pituudella on seuraavat raja-arvot:

— versonpäät alle 12 cm;

— lyhyet parsat 12–17 cm;

— pitkät parsat yli 17 cm.

Sallittu enimmäispituus on 22 cm. Pituussuunnassa keskeltä mitattu vähimmäishalkaisija on 12 mm.

Myytävää pakkausta kohti sallittu poikkeama on yhteensä 10 prosenttia parsojen lukumäärästä tai painosta verrattuna edellä mainittuihin vaatimuksiin seuraavien osalta:

— pituus voi poiketa enintään 1 cm ja halkaisija enintään 2 mm;

— niiden parsojen lukumäärä, joiden versoissa on uurteita, pieniä halkeamia ja/tai joiden versopää kukkii hieman (= versopää on hieman auennut).

Käytössä ovat seuraavat lajikkeet: Andreas, Avalim, Cumulus, Darbella, Dariana, Darlise, Emma, Eposs, Grolim, Gynlim, Herkolim, Obelisk, Orane, Ramada, Rambo, Rapsody, Ravel, Thielim, Vilmorin 26, Vilmorin 31, Vitalim. Uusia lajikkeita voidaan ottaa käyttöön tuottajaryhmän aloitteesta tuote-eritelmässä määritetyn tarkistusmenettelyn mukaisesti ja edellyttäen, että uudet lajikkeet täyttävät edellä mainitut Asperges du Blayais -parsan ominaisuuksia koskevat vaatimukset.

Lajikeluettelo toimitetaan aina siihen tehtyjen muutosten jälkeen tuottajille sekä toimivaltaisille valvontaelimille ja -viranomaisille.

Asperges du Blayais -parsat myydään tuoreina ja kokonaisina. Ne voidaan asettaa tarjolle kuorittuina.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Asperges du Blayais -parsojen tuotanto ja sadonkorjuu tapahtuvat 4 kohdassa yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Parsojen kuoriminen ja pakkaaminen voidaan suorittaa yksilöidyn maantieteellisen alueen ulkopuolella. Asperges du Blayais -parsat on kuitenkin lajiteltava 4 kohdassa yksilöidyllä maantieteellisellä alueella.

Lajittelu antaa mahdollisuuden valita ainoastaan suuremmat parsat, joilla on valkoinen verso ja valkoinen tai violetti versopää, mitkä ovat merkki mehukkuudesta.

Tuottajat kiinnittävät erityisesti huomiota riskeihin, jotka liittyvät kuivumiseen sekä pesuun, lajitteluun ja jäähdyttämiseen tietyssä ilmankosteudessa. Parsan mehukkuus nimittäin riippuu suuresti sen tuoreudesta ja luontaisen kosteuden säilymisestä.

Parsan keruusta jäähdyttämiseen saa kulua enintään 10 tuntia.

Lähettämistä tai pakkaamista edeltävän varastoinnin on tapahduttava kylmässä ja kosteassa tilassa (ilmankosteus yli 80 %, lämpötila 2–7 °C).

Kuoriminen on lajittelua seuraava vapaaehtoinen työvaihe. Parsat voidaan kuoria käsin tai koneellisesti.

3.6 Tuotteen, johon rekisteröity nimi viittaa, merkintöjä koskevat erityiset säännöt

Lakisääteisten tietojen lisäksi tuotteiden merkinnöissä on oltava seuraavat tiedot:

— merkintä SMM ”Asperges du Blayais”;

— Euroopan unionin SMM-tunnus.

4. Maantieteellisen alueen tarkka rajaus

Asperges du Blayais -parsojen tuotanto ja sadonkorjuu tapahtuvat seuraavalla maantieteellisellä alueella:

Gironde : Anglade, Aubie-et-Espessas, Berson, Blaye, Braud-et-Saint-Louis, Campugnan, Cartelègue, Cars, Cavignac, Cézac, Civrac-de-Blaye, Cubnezais, Donnezac, Étauliers, Eyrans, Fours, Gauriaguet, Générac, Lapouyade, Laruscade, Marcenais, Marcillac, Marsas, Mazion, Peujard, Plassac, Pleine-Selve, Pugnac, Reignac, Saint-Androny, Saint-Antoine, Saint-Aubin-de-Blaye, Saint-Caprais-de-Blaye, Saint-Christoly-de-Blaye, Saint-Ciers-sur-Gironde, Saint-Genès-de-Blaye, Saint-Gervais, Saint-Girons-d’Aiguevives, Saint-Laurent-d’Arce, Saint-Mariens, Saint-Martin-Lacaussade, Saint-Palais, Saint-Paul, Saint-Savin, Saint-Seurin-de-Cursac, Saint-Vivien-de-Blaye, Saint-Yzan-de-Soudiac, Salignac, Saugon, Teuillac, Tizac-de-Lapouyade, ja Virsac.

Charente-Maritime : Bedenac, Boisredon, Bussac-Forêt, Cercoux, Chamouillac, Clérac, Corignac, Courpignac, Mirambeau, Montendre, Saint-Bonnet-sur-Gironde ja Souméras.

5. Yhteys maantieteelliseen alkuperään

Maantieteellisen alueen erityisyys

Gironden estuaari vaikuttaa Blayaisin alueeseen luomalla sille erityisen maaperän. Estuaarin ympärille on kertynyt geologisia kerrostumia. Siellä viljellään viiniä savisilla ja soraisilla mäenrinteillä sekä parsaa hiekkaisilla alavammilla mailla.

Parsan viljelylle rajattu Blayaisin maantieteellinen alue keskittyy Périgordin hiekkaiselle geomorfologiselle seudulle. Viljelylohkon keskimääräinen hiekkapitoisuus on yli 75 %. Hiekka on väriltään mustaa, mikä osoittaa siinä olevan suuri määrä orgaanista ainesta. Hiekka on hyvin hienojakoista ja lämpenee nopeasti. Ympäristö on lämmin ja maaperä kuohkea, mikä sopii erinomaisesti parsan kasvatukseen.

Ilmastoon vaikuttavat suuresti valtameri ja estuaari. Maaliskuussa on hyvin lämmintä, ja parsan kasvukaudella maalis-kesäkuussa sataa säännöllisesti.

Asperges du Blayais -parsan viljelylle on nykyään tyypillistä järjestelmällinen harjanteisiin istuttaminen, joka säilyttää parsan valkoisen värin. Tämän lisäksi harjanteet voidaan peittää katteilla, mikä voimistaa ilmaston suotuisaa vaikutusta.

Tämän jälkeen Asperges du Blayais -parsat lajitellaan huolellisesti, jotta voidaan valita suurimmat parsat, joilla on valkoinen verso ja valkoinen tai violetti versopää.

Asperges du Blayais -parsan ominaisuuksien säilyminen riippuu suuresti tuoreudesta ja luontaisen kosteuden säilymisestä keruun jälkeen. Tämän vuoksi parsa on jäähdytettävä ja säilytettävä kylmässä ja kosteassa varastossa (ilmankosteus yli 80 % ja lämpötila 2-7 °C).

Tuotteen erityisyys

Asperges du Blayais -parsalla on seuraavat ominaisuuspiirteet:

— versonpää on suussasulava;

— parsa on koko pituudeltaan mehukas ja miedon makuinen, ei kuituja tai kitkeryyttä. Asperges du Blayais -parsan iskulause on monen sukupolven ajan ollut: ”De la pointe au talon tout est bon!” (Hyvää kärjestä kantaan!);

— hyvin ohut ulkokuori.

Asperges du Blayais -parsa on hyvin mehukas ja vesipitoinen, ja ohut ulkokuori tarjoaa heikon suojan. Parsa on hyvin hauras eikä kestä kuivumista tai vääränlaista käsittelyä.

Nämä ominaispiirteet käyvät ilmi useista tutkimuksista joita on tehty vuodesta 2007 tuottajien ja kuluttajien keskuudessa tai AGROTEC-laboratorion toimesta.

Syy-yhteys

Asperges du Blayais -parsan yhteys alkuperään perustuu sen laatuun.

Tämän parsan verso on mehukas, versonpää suussasulava ja ulkokuori ohut. Nämä ominaisuudet perustuvat parsan nopeaan ja varhaiseen kasvuun, jota viljelymenetelmät ja alueen luonnonolot edistävät.

Aspaerges du Blayais -parsan laatu syntyy seuraavien tekijöiden synergiasta:

— Valtameren ja Gironden estuaarin läheisyydestä johtuva leuto ja kostea ilmasto. Tämä tarjoaa parhaat mahdolliset olosuhteet parsan nopealle kasvulle. Leuto ilmasto edistää myös varhaista kasvua ja estää parsalle luontaisen kitkerän maun syntyä.

— Parsan viljelylle erityisen suotuisa hiekkainen maaperä edistää myös nopeaa ja jatkuvaa kasvua.

— Perinteiset käytänteet (multaaminen/kattaminen) ja juuri kerätyn parsan säilytys antavat mahdollisuuden vahvistaa suotuisan ilmaston vaikutuksia kasvuun ja varhaiseen sadonkorjuuseen.

Asperges du Blayais -parsalla on tuotantoalueelle syvään juurtunut kulttuurinen identiteetti, mutta se tunnetaan laajalti myös maantieteellisen alueen ulkopuolella: tätä parsaa myydään paitsi kaikkialla Ranskassa myös Euroopassa, Kiinassa ja Japanissa.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://info.agriculture.gouv.fr/gedei/site/bo-agri/document_administratif-e672d74b-c8bd-453c-85a9-bd6a3fbb75d4

(1) EUVL L 343, 14.12.2012, s. 1.